CELEX: 61985CJ0222
Language: el
Date: 1986-07-10
Title: Απόφαση του Δικαστηρίου (τέταρτο τμήμα) της 10ης Ιουλίου 1986. # Hauptzollamt Osnabrück κατά Kleiderwerke Hela Lampe GmbH & Co. KG. # Αίτηση για την έκδοση προδικαστικής αποφάσεως: Bundesfinanzhof - Γερμανία. # Δασμολογική κατάταξη: παντελόνια τύπου τζηνς. # Υπόθεση 222/85.

ΑΠΌΦΑΣΗ ΤΟΥ ΔΙΚΑΣΤΗΡΊΟΥ ( τέταρτο τμήμα )
      της 10ης Ιουλίου 1986 (
            *1
         )
      Στην υπόθεση 222/85,
      που έχει ως αντικείμενο αίτηση του Bundesfinanzhof προς το Δικαστήριο, κατ' εφαρμογή του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του παραπέμποντος δικαστηρίου μεταξύ
      Hauptzollamt Osnabrück
      και
      Kleiderwerke Hela Lampe GmbH & Co. KG,
      η έκδοση προδικαστικής αποφάσεως ως προς την ερμηνεία των κλάσεων 61.01 και 61.02 του κοινού δασμολογίου,
      ΤΟ ΔΙΚΑΣΤΗΡΙΟ ( τέταρτο τμήμα )
      συγκείμενο από τους Τ. Koopmans, πρόεδρο τμήματος, Κ. Κακούρη και G. C Rodríguez Iglesias, δικαστές,
      γενικός εισαγγελέας: J. Mischo
      γραμματέας: Κ. Riechenberg, ασκών καθήκοντα διοικητικού υπαλλήλου
      λαμβάνοντας υπόψη τις παρατηρήσεις που κατέθεσαν:
      
               —
            
            
               η Kleiderwerke Hela Lampe GmbH & Co. KG, προσφεύγουσα και αναιρεσίβλητη στην κύρια δίκη, εκπροσωπούμενη από τον Hans Ε. Heyn, δικηγόρο Αμβούργου,
            
         
               —
            
            
               η Επιτροπή των Ευρωπαϊκών Κοινοτήτων, εκπροσωπούμενη από το νομικό της σύμβουλο Peter Kalbe,
            
         αφού άκουσε το γενικό εισαγγελέα που ανέπτυξε τις προτάσεις του κατά τη συνεδρίαση της 29ης Μαΐου 1986,
      εκδίδει την ακόλουθη
      ΑΠΟΦΑΣΗ
      ( Το μέρος που περιέχει τα περιστατικά παραλείπεται )
      Σκεπτικό
      
               1
            
            
               Με Διάταξη της 24ης Απριλίου 1985, η οποία περιήλθε στο Δικαστήριο στις 22 Ιουλίου 1985, το Bundesfinanzhof υπέβαλε, δυνάμει του άρθρου 177 της Συνθήκης, προδικαστικό ερώτημα ως προς την ερμηνεία των κλάσεων 61.01 και 61.02 του κοινού δασμολογίου ( ΚΔ ).
            
         
               2
            
            
               Το ερώτημα αυτό ανέκυψε στο πλαίσιο διαφοράς μεταξύ του Hauptzollamt Osnabrück ( στο εξής: καθού και αναιρεσείον στην κύρια δίκη ) και της επιχειρήσεως Kleiderwerke Hela Lampe GmbH & Co. KG, Αμβούργο ( στο εξής: προσφεύγουσα και αναι-ρεσίβλητη στην κύρια δίκη ), που αναφέρεται στην κατάταξη από το αναιρεσείον των παντελονιών « τζηνς » κλασικής κοπής στην κλάση 61.01 του ΚΔ.
            
         
               3
            
            
               Στις 23 Δεκεμβρίου 1975, η αναιρεσίβλητη εισήγαγε παντελόνια « τζηνς » κλασικής κοπής, προελεύσεως τρίτης χώρας, τα οποία διασάφησε ως γυναικεία παντελόνια « τζηνς » υπαγόμενα στην κλάση 61.02 του ΚΔ. Τα παντελόνια αυτής της κατηγορίας εισάγονταν κατά τον υπό κρίση χρόνο ατελώς στο πλαίσιο δασμολογικής ποσοστώσεως. Με πράξη της 22ας Νοεμβρίου 1977, το αναιρεσείον ζήτησε την καταβολή δασμών ύψους 10196,60 γερμανικών μάρκων με την αιτιολογία ότι τα εν λόγω παντελόνια ήταν ανδρικά παντελόνια που εμπίπτουν στην κλάση 61.01 του ΚΔ, επειδή το μπροστινό τους κούμπωμα ήταν από αριστερά προς τα δεξιά.
            
         
               4
            
            
               Κατά της εν λόγω πράξεως η αναιρεσίβλητη άσκησε προσφυγή ενώπιον του Finanzgericht του Αμβούργου ισχυριζόμενη ότι η κατάταξη πρέπει να γίνει σύμφωνα με τη χρήση των παντελονιών εφόσον τα « τζηνς » κλασικής κοπής τα φορούν επίσης και οι γυναίκες, ο χαρακτηρισμός τους ως ανδρικών ή γυναικείων ενδυμάτων ήταν κατά το χρόνο της εισαγωγής αδύνατος. Εξάλλου, τα παντελόνια « τζηνς » έχουν σχεδόν πάντοτε μπροστινό κούμπωμα από αριστερά προς τα δεξιά, είτε τα φορούν γυναίκες είτε άνδρες. Συνεπώς, τα εν λόγω παντελόνια έπρεπε να καταταγούν ως εξωτερικά ενδύματα γυναικών, κατά την έννοια του ΚΔ.
            
         
               5
            
            
               Μετά την ακύρωση από το Finanzgericht της πράξεώς του περί επιβολής δασμών, το αναιρεσείον άσκησε αναίρεση ενώπιον του Bundesfinanzhof ισχυριζόμενο οτι η πραγματική χρησιμοποίηση δεν αποτελεί αποφασιστικό στοιχείο για την κατάταξη και ότι το κούμπωμα από αριστερά προς τα δεξιά αποτελεί παραδοσιακό χαρακτηριστικό των ανδρικών παντελονιών.
            
         
               6
            
            
               Το Bundesfinanzhof έκρινε ότι, όπως προκύπτει από τις επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας ( ΣΤΣ ), τα παντελόνια θεωρούνται γενικώς ανδρικά ενδύματα όταν κουμπώνουν εμπρός από αριστερά προς τα δεξιά. Επιβαλλόταν, ωστόσο, να εξακριβωθεί μήπως έπρεπε να ληφθούν μάλλον υπόψη τα χαρακτηριστικά των « τζηνς », ως ειδικής κατηγορίας παντελονιών, παρά τα χαρακτηριστικά των παντελονιών γενικώς, επειδή τα « τζηνς » θεωρούνται ως « είδη unisex », στα οποία δεν εφαρμόζονται τα συνήθη κριτήρια κατατάξεως των ενδυμάτων.
            
         
               7
            
            
               Υπό τις προϋποθέσεις αυτές, το Bundesfinanzhof ανέβαλε την έκδοση οριστικής αποφάσεως και υπέβαλε στο Δικαστήριο το ακόλουθο προδικαστικό ερώτημα:
               « Πρέπει το κοινό δασμολόγιο, της 23ης Δεκεμβρίου 1975, να ερμηνευθεί υπό την έννοια ότι παντελόνια “ τζηνς ” κλασικής κοπής με μπροστινό κούμπωμα από αριστερά προς δεξιά υπάγονται στη δασμολογική κλάση 61.01 ως εξωτερικά ενδύματα ανδρών; »
            
         Επί της εφαρμοστέας κανονιστικής ρυθμίσεως
      
               8
            
            
               Πρέπει να σημειωθεί ότι το ΚΔ διακρίνει τα εξ υφασμάτων ενδύματα και εξαρτήματα ενδυμάτων σε «εξωτερικά ενδύματα ανδρών και αγοριών» (κλάση 61.01) και σε « εξωτερικά ενδύματα για γυναίκες, κορίτσια και μικρά παιδιά » ( κλάση 61.02 ), κάθε μία δε από τις δύο αυτές κατηγορίες περιέχει μία δασμολογική διάκριση « παντελόνια ». Ομοίως, διαφορετικές κλάσεις του ΚΔ αφορούν τα εσωτερικά ενδύματα ή εσώρουχα για άνδρες και αγόρια ( 61.03 ) και για γυναίκες, κορίτσια και μικρά παιδιά (61.04).
            
         
               9
            
            
               Η σημείωση 3α του κεφαλαίου 61 του ΚΔ προβλέπει ότι τα είδη που δεν μπορούν να αναγνωρισθούν ως ενδύματα ανδρών ή αγοριών ή ως ενδύματα γυναικών ή κοριτσιών πρέπει να κατατάσσονται με τα τελευταία αυτά ( στις κλάσεις 61.02 ή 61.04, ανάλογα με την περίπτωση ).
            
         
               10
            
            
               Εξάλλου, οι σημειώσεις του ΣΤΣ σχετικά με την κλάση 61.02 αναφέρουν στο σημείο 7:
               « Ορισμένα ενδύματα γυναικών ή κοριτσιών είναι του ίδιου τύπου με ορισμένα ενδύματα ανδρών ή αγοριών (π.χ. παντελόνια, αδιάβροχα ή ποδιές). Ωστόσο, είναι συνήθως δυνατό να διακριθούν, έστω και από το κόψιμό τους, από τη διάταξη των κουμπιών και των κουμποτρυπών, το κόψιμο του περιλαιμίου και από το αν έχουν γαρνιτούρες ή ποικίλματα ».
            
         
               11
            
            
               Στις 13 Σεπτεμβρίου 1982, δηλαδή σε ημερομηνία μεταγενέστερη από εκείνη της εισαγωγής που πραγματοποίησε η αναιρεσίβλητη, η Επιτροπή θέσπισε τον κανονισμό 2496/82, της 13ης Σεπτεμβρίου 1982, περί της κατατάξεως εμπορευμάτων στη διάκριση 61.01 Β V ε ) του κοινού δασμολογίου ( ΕΕ L 267, σ. 11), σύμφωνα με τον οποίο « τα παντελόνια, συμπεριλαμβανομένων και των “ τζηνς ” που κατασκευάζονται από υφαντικές ύλες που αναφέρονται στη σημείωση 1 του κεφαλαίου 61, τα οποία φέρουν μπροστά άνοιγμα που κλείνει από τα αριστερά προς τα δεξιά με οποιοδήποτε σύστημα », υπάγονται στη διάκριση 61.01 Β V ε ) του ΚΑ
            
         Επί του υποβληθέντος ερωτήματος
      
               12
            
            
               Η αναιρεσίβλητη υποστηρίζει ότι όπως προκύπτει από τη σημείωση 3α του κεφαλαίου 61 του ΚΔ η κατάταξη σε μία από τις δασμολογικές κλάσεις 61.01 ή 61.02 πρέπει να γίνει σύμφωνα με τα εξωτερικά χαρακτηριστικά των ενδυμάτων, που επιτρέπουν την αναγνώριση τους ως ενδυμάτων « για άνδρες » ή « για γυναίκες ». Στην προκειμένη περίπτωση δεν υπάρχουν τέτοια χαρακτηριστικά ειδικότερα, η διευθέτηση του μπροστινού κουμπώματος από τα αριστερά προς τα δεξιά δεν αποτελεί κριτήριο διαφοροποιήσεως. Η αναιρεσίβλητη υποστηρίζει σχετικά ότι τα παντελόνια « τζηνς » κλασικής κοπής τα φορούν τόσο οι γυναίκες όσο και οι άνδρες και δεν υπάρχει καμία ομοιόμορφη συνήθεια ως προς το μπροστινό κούμπωμα των « τζηνς » που φορούν οι γυναίκες.
            
         
               13
            
            
               Κατά την Επιτροπή η δασμολογική κατάταξη πραγματοποιείται αποκλειστικώς βάσει των αντικειμενικών και ορατών χαρακτηριστικών, που είναι τα μόνα που μπορούν να προσδώσουν στα ενδύματα την ιδιότητα του ανδρικού ή γυναικείου ενδύματος. Η Επιτροπή τονίζει ότι η κατάταξη πρέπει να πραγματοποιηθεί κατά το χρόνο εισαγωγής των ενδυμάτων και δεν μπορεί, κατά συνέπεια, να εξαρτάται από το φύλο του προσώπου που κατόπιν τα αγοράζει και τα φορεί.
            
         
               14
            
            
               Σε ό,τι αφορά, ειδικότερα, την κατάταξη των παντελονιών, η Επιτροπή παρατηρεί ότι το κλείσιμο από αριστερά προς τα δεξιά αποτελεί, στις χώρες του δυτικού πολιτισμού, πέρα από την ποικίλη εξέλιξη των προτιμήσεων και της μόδας, μόνιμο και σταθερό χαρακτηριστικό των ανδρικών ενδυμάτων. Τα παντελόνια « τζηνς » κλασικής κοπής με μπροστινό κούμπωμα από αριστερά προς δεξιά, έστω και αν τα φορούν γυναίκες, πρέπει, κατά συνέπεια, εφόσον δεν υπάρχει άλλο αντικειμενικό χαρακτηριστικό που να επιτρέπει το χαρακτηρισμό τους ως γυναικείων ενδυμάτων, να καταταγούν στη δασμολογική κλάση 61.01.
            
         
               15
            
            
               Η τελευταία αυτή άποψη πρέπει να γίνει δεκτή. Όπως προκύπτει από τη νομολογία του Δικαστηρίου (απόφαση της 15ης Μαΐου 1986, Mikx, 90/85, Συλλογή 1986, σ. 1695) ο προορισμός ενός προϊόντος, που δεν αποτελεί συμφυή με αυτό ιδιότητα, δεν μπορεί να αποτελέσει αντικειμενικό κριτήριο για τη δασμολογική του κατάταξη κατά το χρονικό σημείο της εισαγωγής του, διότι είναι αδύνατο να καθοριστεί κατά το χρονικό αυτό σημείο πώς θα χρησιμοποιηθεί πράγματι το προϊόν. Συνεπώς, το πώς θα χρησιμοποιηθεί πράγματι ένα προϊόν δεν μπορεί να ληφθεί υπόψη ως κριτήριο για τη δασμολογική του κατάταξη.
            
         
               16
            
            
               Θα ήταν αδύνατη η ομοιόμορφη και ασφαλής εφαρμογή του ΚΔ, αν ενδύματα που έχουν ένα αντικειμενικό χαρακτηριστικό, που κατά παράδοση χαρακτηρίζει τα ανδρικά ενδύματα, θεωρούνταν ότι δεν μπορούν πλέον να « αναγνωρισθούν » ως ανδρικά ενδύματα, επειδή μετά από ορισμένο χρονικό σημείο τα ενδύματα αυτά αρχίζουν να τα φορούν και οι γυναίκες. Καίτοι, όπως σημειώνει το εθνικό δικαστήριο, στον τομέα αυτό αναπτύχθηκε στις χώρες της Κοινότητας ορισμένη μόδα « unisex », το φαινόμενο αυτό το οποίο αγνοείται από το κεφάλαιο 61 του ΚΔ δεν μπορεί να οδηγήσει σε νέα δασμολογική ερμηνεία.
            
         
               17
            
            
               Επομένως, στο ερώτημα που υποβλήθηκε προσήκει η απάντηση ότι το ΚΔ, όπως ίσχυε στις 23 Δεκεμβρίου 1975, πρέπει να ερμηνευτεί υπό την έννοια ότι παντελόνια « τζηνς » κλασικής κοπής με κούμπωμα μπροστά από αριστερά προς τα δεξιά πρέπει να καταταγούν στην κλάση 61.01 ως εξωτερικά ενδύματα ανδρών.
            
         Επί trav δικαστικών εξόδων
      
               18
            
            
               Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε παρατηρήσεις στο Δικαστήριο, δεν αποδίδονται. Δεδομένου ότι η διαδικασία έχει, ως προς τους διαδίκους της κύριας δίκης, το χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.
            
          
            
               Για τους λόγους αυτούς
               ΤΟ ΔΙΚΑΣΤΗΡΙΟ ( τέταρτο τμήμα ),
               κρίνοντας επί του ερωτήματος που του υπέβαλε το Bundesfinanzhof, με Διάταξη της 24ης Απριλίου 1985, αποφαίνεται:
            
          
               
                  Το κοινό δασμολόγιο, όπως ίσχυε στις 23 Δεκεμβρίου 1975, πρέπει να ερμηνευτεί υπό την έννοια ότι παντελόνια « τζηνς » κλασικής κοπής με κούμπωμα μπροστά από αριστερά προς τα δεξιά πρέπει να καταταγούν στην κλάση 61.01 ως εξωτερικά ενδύματα ανδρών.
               
             
               
                  
                     Koopmans
                     Κακούρης
                     Rodríguez Iglesias
                     Δημοσιεύτηκε σε δημόσια συνεδρίαση στο Λουξεμβούργο στις 10 Ιουλίου 1986.
                     
                        
                           Ο γραμματέας
                           P. Heim
                        
                        
                           Ο πρόεδρος του τέταρτου τμήματος
                           T. Koopmans
                        
                     
                  
               
            (
            *1
         )	Γλώσσα διαδικασίας: η γερμανική.